(Návrh)

 **VYHLÁŠKA**

 **Ministerstva obrany Slovenskej republiky**

 z... 2023

 **o posudzovaní zdravotnej spôsobilosti a psychickej spôsobilosti na prijatie do dobrovoľnej vojenskej prípravy, na jej výkon a na zaradenie do aktívnych záloh a o posudzovaní zdravotnej spôsobilosti na výkon mimoriadnej služby alebo alternatívnej služby**

 Ministerstvo obrany Slovenskej republiky podľa [§ 8 ods. 11 zákona č. 378/2015 Z. z.](https://www.slov-lex.sk/pravne-predpisy/SK/ZZ/2015/378/#paragraf-8.odsek-11) o dobrovoľnej vojenskej príprave a o zmene a doplnení niektorých zákonov a podľa [§ 14 ods. 5](https://www.slov-lex.sk/pravne-predpisy/SK/ZZ/2005/570/#paragraf-14.odsek-5) a [§ 21 ods.11 zákona č. 570/2005 Z. z.](https://www.slov-lex.sk/pravne-predpisy/SK/ZZ/2005/570/#paragraf-21.odsek-11) o brannej povinnosti a o zmene a doplnení niektorých zákonov v znení neskorších predpisov ustanovuje:

 **§ 1**

(1) Podľa Zoznamu chorôb a príbuzných zdravotných problémov, ktorý je uvedený v [prílohe č. 1](#prilohy.priloha-priloha_c_1_k_vyhlaske_c_380_2015_z_z.oznacenie), sa posudzuje zdravotná spôsobilosť

 a) občana Slovenskej republiky, ktorý sa uchádza o prijatie do dobrovoľnej vojenskej prípravy (ďalej len „občan“),

b) vojaka dobrovoľnej vojenskej prípravy na výkon dobrovoľnej vojenskej prípravy,

c) registrovaného občana a vojaka v zálohe na zaradenie do aktívnych záloh,

d) registrovaného občana, vojaka v zálohe a vojaka mimoriadnej služby na výkon mimoriadnej služby alebo alternatívnej služby.

(2) Pre vybrané vojenské odbornosti a funkcie sa podľa kritérií uvedených v [prílohe
č. 2](#prilohy.priloha-priloha_c_2_k_vyhlaske_c_380_2015_z_z.oznacenie) posudzuje zdravotná spôsobilosť

 a) registrovaného občana a vojaka v zálohe na zaradenie do aktívnych záloh,

 b) registrovaného občana, vojaka v zálohe a vojaka mimoriadnej služby na výkon mimoriadnej služby.

(3) Podľa kritérií psychickej spôsobilosti, ktoré sú uvedené v [prílohe č. 3](#prilohy.priloha-priloha_c_3_k_vyhlaske_c_380_2015_z_z.oznacenie), sa posudzuje psychická spôsobilosť

 a) občana,

 b) registrovaného občana a vojaka v zálohe na zaradenie do aktívnych záloh.

 **§ 2**

(1) Pri posudzovaní zdravotnej spôsobilosti občana sa vychádza z obsahu činností, ktoré má vykonávať ako vojak dobrovoľnej vojenskej prípravy.

(2) Zdravotná spôsobilosť občana, zistená na základe výsledkov lekárskej prehliadky, sa v lekárskom posudku vydanom lekárom vykonávajúcim lekársku posudkovú činnosť v ozbrojených silách Slovenskej republiky (ďalej len „ozbrojené sily“) označuje touto zdravotnou klasifikáciou:

a) A – spôsobilý na prijatie do dobrovoľnej vojenskej prípravy,

b) D – nespôsobilý na prijatie do dobrovoľnej vojenskej prípravy.

(3) Zdravotná spôsobilosť vojaka dobrovoľnej vojenskej prípravy zistená na základe výsledkov lekárskej prehliadky sa v lekárskom posudku vydanom ošetrujúcim lekárom označuje touto zdravotnou klasifikáciou:

 a) A – spôsobilý na výkon dobrovoľnej vojenskej prípravy,

 b) D – nespôsobilý na výkon dobrovoľnej vojenskej prípravy.

 (4) Zdravotná spôsobilosť občana sa označí

 a) A – spôsobilý na prijatie do dobrovoľnej vojenskej prípravy, ak sa pri lekárskej prehliadke zistí zdravotná spôsobilosť, ktorá umožňuje jeho prijatie do dobrovoľnej vojenskej prípravy,

 b) D – nespôsobilý na prijatie do dobrovoľnej vojenskej prípravy, ak sa pri lekárskej prehliadke zistí zdravotná spôsobilosť, podľa ktorej je jeho zdravotný stav zmenený tak, že mu neumožňuje byť prijatý do dobrovoľnej vojenskej prípravy.

 (5) Zdravotná spôsobilosť vojaka dobrovoľnej vojenskej prípravy sa označí

 a) A – spôsobilý na výkon dobrovoľnej vojenskej prípravy, ak sa pri lekárskej prehliadke zistí zdravotná spôsobilosť, ktorá mu umožňuje vykonať dobrovoľnú vojenskú prípravu,

 b) D – nespôsobilý na výkon dobrovoľnej vojenskej prípravy, ak na základe lekárskej prehliadky možno odôvodnene predpokladať, že pre chorobu alebo úraz bude vojak dobrovoľnej vojenskej prípravy dočasne neschopný ďalšieho výkonu dobrovoľnej vojenskej prípravy dlhšie ako sedem po sebe nasledujúcich dní alebo ak sa pri lekárskej prehliadke zistí zdravotná spôsobilosť, podľa ktorej je jeho zdravotný stav zmenený tak, že mu neumožňuje ďalší výkon dobrovoľnej vojenskej prípravy.

**§ 3**

(1) Zdravotná spôsobilosť registrovaného občana a vojaka v zálohe na zaradenie do aktívnych záloh zistená na základe posúdenia výpisu z jeho zdravotnej dokumentácie lekárom vykonávajúcim lekársku posudkovú činnosť v ozbrojených silách sa označuje touto zdravotnou klasifikáciou:

 a) A– spôsobilý na zaradenie do aktívnych záloh,

 b) C – dočasne nespôsobilý na zaradenie do aktívnych záloh,

 c) D – nespôsobilý na zaradenie do aktívnych záloh.

(2) Zdravotná spôsobilosť registrovaného občana a vojaka v zálohe na zaradenie do aktívnych záloh sa označí

 a) A– spôsobilý na zaradenie do aktívnych záloh, ak sa pri posúdení výpisu zo zdravotnej dokumentácie zistí zdravotná spôsobilosť, ktorá umožňuje jeho zaradenie do aktívnych záloh,

 b) C – dočasne nespôsobilý na zaradenie do aktívnych záloh, ak sa pri posúdení výpisu zo zdravotnej dokumentácie zistí zdravotná spôsobilosť, podľa ktorej možno odôvodnene predpokladať, že do 12 mesiacov nadobudne spôsobilosť na zaradenie do aktívnych záloh; súčasne sa určí lehota na opätovné posúdenie zdravotnej spôsobilosti na zaradenie do aktívnych záloh,

 c) D – nespôsobilý na zaradenie do aktívnych záloh, ak sa pri posúdení výpisu zo zdravotnej dokumentácie zistí zdravotná spôsobilosť, podľa ktorej je jeho zdravotný stav trvalo zmenený tak, že mu nedovoľuje zaradenie do aktívnych záloh.

**§ 4**

(1) Zdravotná spôsobilosť registrovaného občana, vojaka v zálohe a vojaka mimoriadnej služby zistená na základe výsledkov lekárskej prehliadky sa v rozhodnutí odvodnej komisie[1)](#poznamky.poznamka-1) alebo v rozhodnutí príslušnej lekárskej komisie[2)](#poznamky.poznamka-2) označuje touto zdravotnou klasifikáciou:

 a) A – spôsobilý na výkon mimoriadnej služby alebo spôsobilý na výkon alternatívnej služby,

 b) C – dočasne nespôsobilý na výkon mimoriadnej služby alebo dočasne nespôsobilý na výkon alternatívnej služby,

 c) D – nespôsobilý na výkon mimoriadnej služby alebo nespôsobilý na výkon alternatívnej služby.

 (2) Zdravotná spôsobilosť registrovaného občana, vojaka v zálohe alebo vojaka mimoriadnej služby sa označí

 a) A – spôsobilý na výkon mimoriadnej službu alebo spôsobilý na výkon alternatívnej služby, ak sa pri lekárskej prehliadke zistí zdravotná spôsobilosť, ktorá mu umožňuje vykonať mimoriadnu službu alebo alternatívnu službu,

 b) C – dočasne nespôsobilý na výkon mimoriadnej služby alebo dočasne nespôsobilý na výkon alternatívnej služby, ak sa pri lekárskej prehliadke zistí zdravotná spôsobilosť, podľa ktorej možno odôvodnene predpokladať, že do 12 mesiacov nadobudne spôsobilosť vykonať mimoriadnu službu alebo alternatívnu službu; súčasne sa určí lehota na opätovné posúdenie zdravotnej spôsobilosti na výkon mimoriadnej služby alebo alternatívnej služby,

 c) D – nespôsobilý na výkon mimoriadnej služby alebo nespôsobilý na výkon alternatívnej služby, ak sa pri lekárskej prehliadke zistí zdravotná spôsobilosť, podľa ktorej je jeho zdravotný stav trvalo zmenený tak, že mu nedovoľuje vykonať mimoriadnu službu alebo alternatívnu službu.

**§ 5**

(1) Posudzovanie psychickej spôsobilosti občana, registrovaného občana a vojaka v zálohe na zaradenie do aktívnych záloh sa vykonáva psychodiagnostickým vyšetrením na pracovisku ozbrojených síl.

(2) Psychodiagnostické vyšetrenie pozostáva z posúdenia

 a) intelektových predpokladov,

 b) kognitívnych predpokladov,

 c) psychickej odolnosti voči záťaži,

 d) osobnostných predpokladov.

(3) Psychickú spôsobilosť hodnotí psychológ v závere psychodiagnostického vyšetrenia výrokom:

 a) je psychicky spôsobilý na prijatie do dobrovoľnej vojenskej prípravy alebo je psychicky spôsobilý na zaradenie do aktívnych záloh,

 b) nie je psychicky spôsobilý na prijatie dobrovoľnej vojenskej prípravy alebo nie je psychicky spôsobilý na zaradenie do aktívnych záloh.

(4) Posúdenie psychickej spôsobilosti sa vykoná znovu, ak občan opätovne požiada o prijatie do dobrovoľnej vojenskej prípravy alebo ak registrovaný občan a vojak v zálohe opätovne požiada o zaradenie do aktívnych záloh a od jeho predchádzajúceho posúdenia psychickej spôsobilosti so záverom psychodiagnostického vyšetrenia podľa odseku 3 písm. a) uplynulo viac ako 12 mesiacov.

**§ 6**

Zrušuje sa vyhláška Ministerstva obrany Slovenskej republiky č. 380/2015 Z. z., ktorou sa ustanovujú podmienky zdravotnej spôsobilosti a zdravotnej klasifikácie na výkon mimoriadnej služby alebo alternatívnej služby registrovaných občanov, vojakov v zálohe a vojakov mimoriadnej služby.

**§ 7**

Táto vyhláška nadobúda účinnosť 1. mája 2023.